和元遺山太山古句
作者：王奕
朝代：宋

paragraphs: 我來拜鄒魯，舟過歌鳳臺。
登嶧仰東蒙，自謂高矣哉。
及登東山頂，天級真難階。
河瀆走罅漏，嵪陵塌埏垓。
己大物自小，夙學得所諧。
聖賢分地步，高下隨其材。
於道既有覺，沿崖剔碑苔。
七十二君者，謬迷良可哀。
王侯鬨蟻穴，休王滋無涯。
三千六百朞，治忽知幾回。
悠哉身後史，聊爾生前杯。
大塊囿軀殻，客氣行風雷。
神功一收斂，非去亦非來。
試出亭毒表，岱峰赤微埃。
安得鐵柄箒，埽盡兀突堆。
上下一無極，釋然暢虛懷。
平明下山去，天門掛芒鞋。
金童玉女夾道迎，鸞鈴鳳翟紅雲開。
道逢明復與守道，拊肩携手歌崔嵬。
謂予如欲看白日，請騎黄鵠同上無色空界外。
蒼梧帝子正與彼，倏忽混沌高卧真蓬萊。